**Uttanríkis- og Vinnumálaráðið**

Løgtingið

|  |  |
| --- | --- |
| Dagfesting: | 13. september 2018 |
| Mál nr.: | 18/00242 |
| Málsviðgjørt: | OYAS |

**Løgtingsmál nr. xx/201x: Uppskot til løgtingslóg um tónleikaútflutningsstovu**

**Uppskot til**

**Løgtingslóg**

**um**

**tónleikaútflutningsstovu**

*Endamál og uppgávur*

§ 1. Tónleikaútflutningsstovan skal virka fyri útflutningi av føroyskum tónleiki og skal:

1. Marknaðarføra føroyskan tónleik uttanlands og veita ráðgeving um tónleikaútflutning.
2. Veita ráðgeving til útlendskar fyritøkur og tónleikarar, ið leita sær føroyskar samstarvspartar.
3. Virka fyri at hækka førleikastøðið innan tónleikaútflutning og tónleikavinnu í Føroyum.

*Leiðsla*

**§ 2.** Leiðslan av tónleikaútflutningsstovuni er hjá einum stýri við trimum limum, sum landsstýrismaðurin tilnevnir, harav ein eftir tilmæli frá Mentamálaráðnum og ein eftir tilmæli frá tónleikavinnuni. Landsstýrismaðurin velur formannin millum teir tríggjar stýrislimirnar

*Stk. 2.* Landsstýrismaðurin ásetir í kunngerð nærri reglur um tilmæli frá tónleikavinnuni.

*Stk. 3.* Landsstýrismaðurin ásetir samsýning til leiðsluna.

*Virksemi og umsiting*

**§ 3.** Landsstýrismaðurin ásetir í kunngerð nærri reglur um virksemi og umsiting av tónleikaútflutningsstovuna, og um at skrivstovuhaldið verður lagt til skrivstovu, sum landsstýrismaðurin skipar.

*Kæra*

**§ 4.** Fyrisitingarligar avgerðir sbrt. § 2 í fyrisitingarlógini, sum tónleikaútflutningsstovan hevur tikið, kunnu kærast til landsstýrismannin innan 4 vikur eftir, at avgerðin er tikin.

§ 2. Henda løgtingslóg kemur í gildi dagin eftir, at hon er kunngjørd.

**Kapittul 1. Almennar viðmerkingar**

**1.1. Orsakir til uppskotið**

Í politikkinum fyri skapandi vinnur verður mælt til eina røð av átøkum, ið skulu vera við til at menna skapandi vinnur í Føroyum. Filmshúsið varð sett á stovn í 2017, og landsstýrið hevur nú tikið stig til at raðfesta útflutning av føroyskum tónleiki. Fleiri landsstýri undan hesum hava havt tónleikavinnu og øktan tónleikaútflutning sum politisk mál. Álit varð skrivað um rútmiskan tónleik í Føroyum í 2005 og um føroyska tónleikaútflutningsstovu í 2008. Í 2008 valdi landsstýrið eisini at taka eitt stórt tak fyri tónleikaútflutning, tá ið Løgmansskrivstovan saman við Tutl, G! festivalinum og Factory 92 gingu saman um útflutningsátøk í væleydnaða FAME-samstarvinum, sum stuðul varð veittur til í trý ár.

Í uppskotinum til løgtingsfíggjarlóg fyri 2019 verða 1 mió. kr. settar av til tónleikaútflutningsstovu á sjálvstøðugari játtan undir Uttanríkis- og vinnumálaráðnum.

Ein arbeiðsbólkur við umboðum úr Vinnumálaráðnum, Mentamálaráðnum og umboðum fyri ávikavist tónleikaframleiðarar og fyriskiparar, varð settur at gera tilmæli um, og lógaruppskot til, tónleikaútflutningsstovu.

**1.2. Galdandi lóggáva**

Tónleikarar kunnu eins og onnur søkja Mentanargrunn Landsins um stuðul til verkætlanir eftir Løgtingslóg um Mentanargrunn Landsins og eisini Vinnuframagrunnurin hevur eftir løgtingslóg um Vinnuframagrunn veitt eftir stuðul til serlig marknaðarátøk innan tónleik.

Loftbrúgvin til listafólk er eitt samstarv millum Mentamálaráðið, Tórshavnar kommuna, Norðurlandahúsið og Atlantic Airways. Endamálið er at breiða kunnleikan um føroyska mentan í útlondum við at stuðla dansarum, filmsfólkum, myndlistafólkum, rithøvundum, sjónleikarum, tónleikarum og øðrum við loftvegis flutningi til útlond og aftur í sambandi við verkætlanir ella tiltøk uttan fyri Føroyar.

Hetta eru generellar mentunar- og vinnuframakipanir, men eingin skipan er, sum miðvíst virkar fyri útflutningi av føroyskum tónleiki.

**1.3. Endamálið við uppskotinum**

Tað munar, tá ið tónleikavinnan og almennu Føroyar saman gera átøk fyri at stimbra útflutningin av tónleiki, eins væl og útflutningsátøk muna í øðrum vinnugreinum.

Tónleikurin hóskar har afturat sera væl saman við øðrum marknaðarátøkum, og tónleikur fær eisini góða rúmd í nógvari føroyskari marknaðarføring. Hetta sæst m.a. í filmunum hjá Visit Faroe Islands, og tá ið fyritøkur sjálvar ella saman við eitt nú sendistovum skipa fyri marknaðarátøkum. Ein natúrlig uppgáva hjá tónleikaútflutningsstovuni kann tí vera at virka fyri, at flest øll marknaðarátøk, ið nýta tónleik, verða partur av strategisku marknaðarføringini av føroyskum tónleiki.

Skapandi vinnur eru bæði mentan og vinna, og bæði Mentamálaráðið og Uttanríkis- og vinnumálaráðið varða av skipanum fyri tónleikarar og tóneikavinnu. Hetta átakið er beinleiðis vinnurættað, og ætlanin er tí, at tað skal gerast partur av samstarvinum í vinnuframaskipanini. Tætt samstarv verður tó við Mentamálaráðið, ið m.a. skipar fyri mongum mentanarsamstarvi og átøkum, ið hava samband við tónleikavinnu.

**1.4. Samandráttur av nýskipanini við uppskotinum**

Tónleikaútflutningsstovan skal standa fyri almennu átøkunum at útflyta føroyskan tónleik og at hjálpa føroyskum tónleikarum, ið leita sær út í heim. Føroyska tónleikaumhvørvið er ríkt og tónleikagreinirnar spenna víða. Vit eiga gávaðar tónleikarar, ið hava tónleikin sum sín vinnuveg innan flest allar greinar, og tónleikaútgáva og útflutningur fevna um alt frá livandi framførslum til útgávu á netinum, í filmum, í spølum, lýsingum umframt á fløgum og plátum.

Tónleikaútflutningsstovan skal tí virka í tónleikaumhvørvinum, og tað vil siga vera sjónlig og atkomilig hjá tónleikarum, studio og útgevarum í øllum landinum. Á henda hátt fær tónleikaútflutningsstovan eisini ein týðandi savnandi leiklut, uttan tó at byggja upp eitt nýtt fysiskt umhvørvi.

Í vinnuframabygnaðinum, sum nú verður skipaður, er dentur lagdur á 1) talan er um sjálvstøðugar eindir, ið virka, har sum tær muna best og 2) at tær eru knýttar saman í einum samstarvi við Vinnuframa sum savnandi miðdepli.

Tónleikur og tónleikavinna eru í øllum landinum, og tað er umráðandi, at tónleikaútflutningsstovan virkar eins væl fyri alt landið. Tað er tí tað mest umráðandi, at leiðarin í útflutningsstovuni er útvendur og virkin, og tað hevur minni at týða, hvar útflutningsstovan verður staðsett.

Leiðsla o.a.

Skotið verður upp, at leiðslan av tónleikaútflutningsstovuni verður løgd til eitt stýri. Landsstýrismaðurin tilnevnir stýrið, harav ein eftir tilmæli frá Mentamálaráðnum og ein eftir tilmæli frá Føroya Tónleikarafelag. Endamálið við hesum er, at áhugapartar og sakkunnleiki fáa ábyrgdina av leiðsluni av tónleikaútflutningsstovuni, og at leiðslan fær eina meira óhefta støðu í mun til landsstýrismannin. Henda skipanin er eins og hjá Filmshúsinum.

Tónleikaútflutningsstovan hevur sjálvstøðuga rakstrarjáttan á løgtingsfíggjarlógini og fylgir vanligu játtanarreglum og roknskaparreglum landsins, herundir skyldu at nýta Búskaparskipan landsins.

**1.5. Ummæli og ummælisskjal**

Uppskotið verður nú sent til ummælis hjá Fíggjarmálaráðnum, Mentamálaráðnum, Føroya Tónleikarafelag, Felagnum Føroysk Tónaskøld, Norðurlandahúsinum, Faroese Music Awards, Visit Faroe Islands, Filmshúsinum, Tutl, G! Festivalinum, Vinnuframa og Vinnuhúsinum.

**Kapittul 2. Avleiðingarnar av uppskotinum**

**2.1. Fíggjarligar avleiðingarnar fyri land og kommunur**

Uppskotið hevur við sær fíggjarligar avleiðingar fyri landið. Sum nevnt, verða í uppskotinum til løgtingsfíggjarlóg fyri 2019 1 mió. kr. settar av til tónleikaútflutningsstovu á sjálvstøðugari játtan undir Uttanríkis- og vinnumálaráðnum.

Játtanin er til rakstur av tónleikaútflutningsstovuni, herundir m.a. løn til leiðara, skrivstovuhald og marknaðarføring.

Ætlanin er, at tónleikaútflutningsstovan skal kunna hava inntøkur í sambandi við virksemið, sum verða tiknar við í uppskotið til løgtingsfíggjarlóg fyri 2019.

Uppskotið hevur ikki fíggjarligar útreiðslur við sær fyri kommunurnar.

**2.2. Umsitingarligar avleiðingar fyri land og kommunur**

Uppskotið hevur við sær umsitingarligar avleiðingar við tað, at tónleikaútflutningsstovan er ein nýggj uppgáva, og at ábyrgdin av at røkja hesa uppgávu verður løgd til eitt stýri við trimum limum, umframt at tað skal setast ein dagligur leiðari.

Fleiri kommunur hava skipað karmar fyri tónleik og tónleikavinnu. Møguleiki er tí fyri at samstarv verður skipað við kommunalar myndugleikar um m.a. hølisviðurskifti.

**2.3.** **Avleiðingar fyri vinnuna**

Uppskotið hevur ikki fíggjarligar útreiðslur við sær fyri vinnuna, men hevur ætlandi jaligar búskaparligar avleiðingar fyri tónleikavinnuna.

**2.4.** **Avleiðingar fyri umhvørvið**

Uppskotið hevur ikki við sær umhvørvisavleiðingar.

**2.5. Avleiðingar fyri serstøk øki í landinum**

Uppskotið hevur ikki við sær avleiðingar fyri øki í landinum.

**2.6. Avleiðingar fyri ávísar samfelagsbólkar ella felagsskapir**

Uppskotið hevur ikki við sær avleiðingar fyri ávísar samfelagsbólkar ella felagsskapir

**2.7. Millumtjóðasáttmálar á økinum**

Uppskotið hevur ongar avleiðingar í mun til altjóða avtalur og reglur.

**2.8. Tvørgangandi millumtjóðasáttmálar**

Uppskotið hevur ikki við sær avleiðingar í mun til tvørgangandi millumtjóðasáttmálar.

**2.9. Marknaforðingar**

Uppskotið hevur ikki við sær kendar marknaðarforðingar.

**2.10. Revsing, útpanting, sektir ella onnur størri inntriv**

Uppskotið hevur ikki ásetingar um revsing, útpanting, sekt ella onnur størri inntriv.

**2.11. Skattir og avgjøld**

Uppskotið hevur ikki ásetingar um skatt ella avgjøld.

**2.12. Gjøld**

Uppskotið hevur ikki við sær gjøld.

**2.13. Áleggur lógaruppskotið fólki skyldur?**

Uppskotið áleggur ikki fólki skyldur.

**2.14. Leggur lógaruppskotið heimildir til landsstýrismannin, ein annan enn landsstýrismannin ella til kommunur?**

Lógaruppskotið leggur ikki heimildir til landsstýrismannin, ein annan enn landsstýrismannin ella til kommunur.

**2.15. Gevur lógaruppskotið almennum myndugleikum atgongd til privata ogn?**

Uppskotið gevur ikki almennum myndugleikum atgongd til privata ogn.

**2.16. Hevur lógaruppskotið aðrar avleiðingar?**

Uppskotið hevur ikki aðrar avleiðingar.

**2.17. Yvirlit yvir avleiðingarnar av uppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Nei | Nei | Nei | Ja |
| Umsitingarligar avleiðingar | Ja | Nei | Nei | Nei | Ja |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | Nei | Nei |  |

**Kapittul 3. Serligar viðmerkingar**

**3.1. Viðmerkingar til ta einstøku greina**

**Til § 1**

Eftir uppskotinum skal tónleikaútflutningsstovan virka fyri útflutningi av føroyskum tónleiki og skal:

1. Marknaðarføra føroyskan tónleik uttanlands og veita ráðgeving um tónleikaútflutning.
2. Veita ráðgeving til útlendskar fyritøkur og tónleikarar, ið leita sær føroyskar samstarvspartar.
3. Virka fyri at hækka førleikastøðið innan tónleikaútflutning og tónleikavinnu í Føroyum.

Føroyska tónleikavinnan er rættiliga væl skipað og hevur drúgvar royndir at útflyta tónleik. Landsstýrið, vinnuframaskipanir og vinnan sjálv hava í mong ár hildið, at møguleikar eru at menna tónleikavinnuna og tónleikaútflutningin munandi. Skal hetta henda, er heilt greitt tørvur á felags átøkum, ið røkka longur enn tey, sum virknu feløgini í vinnuni og einstøku tónleikararnir og bólkarnir megna sjálvi.

Føroyska tónleikaumhvørvið er væl samansjóðað og samstarvar sera væl. Eldsálir hava bygt upp skipaðan útflutning og fyriskipað hópin av festivalum, konsertum v.m. Tónleikaútflutningsstovan skal tí ikki byggja upp allar førleikar og alla ráðgeving frá grundini, men kemur at leggja afturat arbeiðnum, sum verandi aktørar gera.

Tónleikaútflutningsstovan skal harumframt ráðgeva tónleikarum, tónaskøldum, studio og øðrum í tónleikavinnuni í spurningum um útflutning, fígging, sáttmálaviðurskifti, íverksetaraførleikar, verju av rættindum og samstarv við feløg uttanlands.

Tónleikaútflutningsstovan verður eisini eitt portur inn í føroyska tónleikaheimin hjá útlendingum, ið leita sær føroyskar samstarvspartar, ella sum kunnu hugsast at koma higar at framleiða tónleik.

Tónleikaútflutningsstovan verður partur av vinnuframaskipanini, og kann sjálv og saman við øðrum vinnuframapørtum skipa fyri skeiðum og førleikamenning innan íverksetan, útflutning, sáttmálar og rættindi o.tíl., ið er viðkomandi fyri tónleikavinnuna. Tónleikaútflutningsstovan hevur møguleika at taka gjald fyri tænastur.

**Til § 2**

Leiðslan í tónleikaútflutningsstovuni er hjá einum stýri við trimum limum, sum landsstýrismaðurin tilnevnir, harav ein eftir tilmæli frá Mentamálaráðnum og ein eftir tilmæli frá tónleikavinnuni. Ætlanin er at Føroya Tónleikarafelag, Felagið Føroysk Tónaskøld, Einleikarafelagið, TUTL og G! í felag mæla til umboð fyri tónleikavinnuna.

Innan fyri karmarnar av játtan á løgtingsfíggjarlógini og ásetingunum í hesi lógini um endamál og uppgávur hjá tónleikaútflutningsstovuni og teimum reglum, sum landsstýrismaðurin hevur ásett í kunngerð sbrt. § 3 í uppskotinum, skal stýrið taka avgerð um og leggja virksemið hjá tónleikaútflutningsstovuni til rættis.

Stýrið skal ansa eftir, at bókførslan og roknskaparførslan fara fram samsvarandi roknskaparreglum landsins, herundir Búskaparskipan landsins, og at skipaðar eru neyðugar mannagongdir fyri fíggjarstýring og innanhýsis eftirliti.

Ætlanin er, at stýrið ikki skal seta stjóra, men at stýrið sjálvt skal taka sær av uppgávum, sum vanliga liggja hjá stjóra, herundir at seta dagligan leiðara, sbr. viðmerkingarnar til § 2. Ásett verður í stk. 2, at tað er avvarðandi landsstýrismaður, sum ásetir samsýning til leiðsluna.

Innan fyri nevndu karmar virkar stýrið óheft av landsstýrismanninum, sum ikki kann tríva inn í virksemið hjá tónleikaútflutningsstovuni við ítøkiligum ella generellum boðum, sbr. tó viðmerkingarnar til § 4 og 3.

**Til § 3**

Eftir uppskotinum ásetir landsstýrismaðurin nærri reglur í kunngerð um virksemi og umsiting av tónleikaútflutningsstovuni, herundir at skrivstovuhaldið verður lagt til skrivstovu, sum landsstyrismaðurin skipar.

Sum nevnt í viðmerkingunum til § 2, er ætlanin, at stýrið ikki skal seta stjóra, men at stýrið sjálvt skal taka sær av uppgávum, sum vanliga liggja hjá stjóra. Tað er tí stýrið, sum setir leiðara og onnur starvsfólk, og ætlanin er at leiðari verður settur.

Ætlanin er, at skrivstovuhaldið, eins og hjá Filmshúsinum, verður saman við Vinnuframa, ið hevur drúgvar royndir við bókhaldi, journalisering og skrivstovuhaldi sum heild á Vinnuframaøkinum. Tað er búskaparliga skynsamt og trygd fyri bestu dygd, at Vinnuframi eisini veitir tónleikaútflutningsstovuni hesar tænastur. Eisini gevur tað bestu møguleikar fyri at geva einsháttaðar frágreiðingar og hagtøl yvir virksemið.

Ætlanin er, at dagligi leiðarin ikki skal hava ábyrgd samsvarandi við ábyrgd hjá stjóra, men at dagligi leiðarin skal vera fakligur leiðari, samskipa og stíla fyri marknaðarføringarátøkum og kunning til útheimin og eisini taka sær av vegleiðing og ráðgeving til føroyskar tónleikarar, tónaskøld, studio og øðrum í tónleikavinnuni.

**Til § 4**

Virksemið hjá tónleikaútflutningsstovuni fevnir um marknaðarføring, upplýsing, ráðgeving, vegleiðing, skeiðsvirkemi o. a. líknandi virksemi í sambandi við tónleikavinnu og útfluting. Hetta er virksemi, sum ikki eru avgerðir eftir § 2 í løgtingslóg um fyrisitingarlóg, t.e. avgerðir hjá almennu fyrisitingini, sum skipa rættarviðurskiftini hjá borgarunum. Tað kunnu tó verða føri, har tónleikaútflutningsstovan tekur fyrisitingarligar avgerðir, t.d. setan av starvsfólki.

Skotið verður tí upp, at fyristingarligar avgerðir, sum tónleikaútflutningsstovan hevur tikið, kunnu kærast til landsstýrismannin innan 4 vikur eftir, at avgerðin er tikin.

Tá tað snýr seg um avgerðir, sum byggja á eina meting, er tað bert løgfrøðiliga partin av avgerðini, sum landsstýrismaðurin tekur støðu til sum kærumyndugleiki, herundir um metingin er innan fyri teir karmar, sum fyritisingarligar reglur seta.

**Til § 5**

Eftir uppskotinum skal lógin fáa gildi dagin eftir, at hon er kunngjørd.

Uttanríkis- og Vinnumálaráðið 13. september 2018

**Poul Michelsen**

landsstýrismaður

/ Herálvur Joensen

**Yvirlit yvir fylgiskjøl:**

Fylgiskjal 1: Álit um tónleikaútflutningsstovu

Fylgiskjal 2: Politikkur fyri skapandi vinnur